b'\n_START_ARTICLE_\nPrevara o japonskem paleolitiku\n_START_PARAGRAPH_\nPrevaro o japonskem paleolitiku\xc2\xa0(\xe6\x97\xa7\xe7\x9f\xb3\xe5\x99\xa8\xe6\x8d\x8f\xe9\x80\xa0\xe4\xba\x8b\xe4\xbb\xb6 Kju-Sekki Necuzo D\xc5\xbeiken)\xc2\xa0sestavljajo \xc5\xa1tevilne najdbe iz starej\xc5\xa1ega in srednjega paleolitika, ki jih je odkril amaterski arheolog \xc5\xa0in\'i\xc4\x8di Fud\xc5\xbeimura. Kasneje so odkrili, da jih je ponaredil. Prevara je postala ve\xc4\x8dji \xc5\xa1kandal v arheolo\xc5\xa1kih krogih na Japonskem, ko je zgodbo o prevari 5. novembra 2000 objavil \xc4\x8dasopis\xc2\xa0Majni\xc4\x8di \xc5\xa0inbun._NEWLINE_Fud\xc5\xbeimura je za\xc4\x8del z delom v sedemdesetih letih v prefekturi Mijagi. Takrat naj bi za\xc4\x8del ustvarjati ponaredke, saj so si njegova odkrita sledila zelo hitro. Kmalu so ga vabili na razne ekspedicije in mnogi so ga videli kot "bo\xc5\xbeansko roko". Drugi so bili tudi skepti\xc4\x8dni, saj niso pri\xc4\x8dakovali kamnitega orodja tak\xc5\xa1ne starosti (starej\xc5\xa1e kot kjerkoli drugje v Aziji). Njegovo delo so sponzorirale mnoge organizacije, nekatera najdbi\xc5\xa1\xc4\x8da pa je priznala celo vlada. Lokalne vlade so izdelovale spominke in promovirale turisti\xc4\x8dne atrakcije.\n_START_SECTION_\nOdkritje prevare\n_START_PARAGRAPH_\nLeta 2000 je v \xc4\x8dlanku \xc4\x8dasopis Majni\xc4\x8di \xc5\xa0inbun\xc2\xa0objavil dokaze o prevari. Posneli so ga med podtikanjem artefaktov, zaradi \xc4\x8desar je bil prisiljen v priznanje. Kasneje je revizija Fud\xc5\xbeimurovih odkritij pokazala, da je ve\xc4\x8dkrat prestavil najdbe iz obdobja D\xc5\xbeomon, na katerih je delal. Na teh artefaktih so bile o\xc4\x8ditne po\xc5\xa1kodbe, ki so nastale ob prvem izkopu. V\xc4\x8dasih je artefakte odkril celo ve\xc4\x8dkrat na razli\xc4\x8dnih najdbi\xc5\xa1\xc4\x8dih. Prevara ni bila omejena samo na predmete iz paleolitika, ampak tudi na tiste iz obdobja D\xc5\xbeomon._NEWLINE_Odkritje je pokazalo na velike pomanjkljivosti v japonski arheologiji, kot je preveliko zana\xc5\xa1anje na sloje vulkanskega pepela in ignoriranje drugih slojev. Postalo je o\xc4\x8ditno, da so ignorirali dolo\xc4\x8dene nenaravnosti v najdbah in o\xc4\x8ditne neskladnosti, kot so predmeti v sloju magme in vzorci, ki so bili podobni tistim v najdbi\xc5\xa1\xc4\x8dih na desetine kilometrov stran.'